ÅRSMELDING FRA SPORTSLIG KOMITE 2019/2020

Årets skisesong fikk en brå slutt i begynnelsen av mars på grunn av situasjonen rundt Koronasmitte. Snøforholdene i vinter har gjort sitt til at vi ikke har fått arrangert så mange treninger og skirenn som ønskelig i lysløypa. Vi fikk noen uker med trening på snø i desember og i februar/mars. I tillegg fikk vi arrangert et klubbrenn før jul og to renn etter jul.  
Fra nyttår og frem til vinterferien fikk vi nesten ikke gjennomført trening og renn i lysløypa. Det meste av treninger ble gjennomført med hodelykt i Heståsdalen, enkelte treninger ble gjennomført i Storlidalen, noen treninger på barmark/ i gymsal og noen sammen med Leksdal IL. Leksdal IL og Stiklestad IL ba oss også med på noen av klubbrennene deres, noe som gjorde at de utøverne som ønsket, fikk delta på litt flere konkurranser i en ellers snøfattig periode i januar og februar. Heldigvis fikk vi litt snø i mars slik at vi fikk gjennomført Navasprinten, Innherredskarusell skiskyting og klubbrenn. 
Vi må rette en takk til løypemannskap på Vulusjøen som holder løypenettet i meget god stand og som gjør det mulig for oss å gå på ski, også når snøforholdene i bygda er dårlige. Også en takk til Frol IL som lar oss bruke anlegget i Storlidalen, og til Leksdal IL og Stiklestad IL som ba oss med på skirenn og trening når vi selv ikke hadde skiforhold i lysløypa.    
Løypemannskapet i lysløypa har gjort en utmerket jobb med den snøen vi har hatt og takket være dem fikk vi gjennomført en meget vellykket Navasprint, i år i klassisk stil og som KM for junior og senior. Vi arrangerte også Innherredskarusell i skiskyting og 3 klubbrenn. I tillegg fikk vi arrangert KM normal i Storlidalen. Resten av arrangementene måtte dessverre avlyses på grunn av snømangel. 
Deltagelse utenfor Vinne har vært bra og mange løpere har deltatt både på langrenn og skiskytter renn, både på krets- og landsnivå.

Familietiltak, treninger og samlinger
· Oppstart trening fra i midten av mai for 13 år og eldre på lørdager. 
· Rulleskitreninger: Også denne sesongen ble det felles rulleskitreninger mandager etter sommerferien i Blommen sammen med de andre klubbene i Verdal.
· Rulleskirenn under Øras Dager. 
· Det har vært gjennomført to testrenn i løpet av sommeren og høsten, 7.juni og 5.oktober, med både skyting og løping. Dette var et tilbud for de som ønsket å delta.  
· Barmarkstrening for 3.klasse og oppover mandager etter høstferien. I tillegg var det tilbud om trening for 11 år og eldre torsdager. I år har alle gruppene brukt lysløypa som utgangspunkt, noe som virker å ha fungert bra. 
· Styrketrening i gymsalen fredager på høsten.  
· Skiskyttertrening med oppstart i mai med en dag i uka og to dager utover høst og vinter. 
· Høstsamlig i Vålådalen 20.-22.september: Dette var ei helg med stort aktivitetsnivå, høy trivselsfaktor og gode treningsfasiliteter 25 utøvere deltok i alderen 8-16 år.
· 19. og 20. oktober ble Verdalssamlinga arrangert. Der hadde Vinne Skilag ansvaret for treningene for den yngste gruppa på rulleski på lørdag.
· Skiskytterskole for 2009 ble gjennomført på høsten.  
· 28.nov- 1.desember ble sesongens miljøsamling i Edsåsdalen arrangert. Stor deltagelse og kjempefine skiforhold Mange familier deltok og i alt 45 utøvere fikk en fin start på skisesongen 

Trening i Vinter 
Som tidligere skulle alle gruppene fra og med 1.klasse ha mandagstreninger med oppstart første mandag på nyåret. På grunn av snøsituasjonen ble det lite tilbud til 1. og 2. klassingene frem til vinterferien, mens 3. klasse og eldre oppsøkte snø andre steder eller gjennomførte treninger på barmark eller i gymsal. De yngste (1.-2. klasse) hadde tilbud om å delta, men her ble organiseringen lagt til foreldregruppen. 
Det var stort oppmøte og høy trivselsfaktor da det en kveld i januar ble organisert bål og bolleservering etter endt trening i Heståsdalen 
Da det endelig ble snø i lysløypa igjen, har det også i år vært veldig positivt med kveldsmat i skihytta i etterkant av treningene. I løpet av sesongen har det vært bra deltakelse på de fleste treningene, selv om det i perioder krevde en del ekstra kjøring og planlegging. Dette viser at vi har et godt miljø og en motivert gjeng i Vinne Skilag  I tillegg til lysløypa har vi både brukt Heståsdalen, Storlidalen, Marka og Blommen. I tillegg har også gymsalen i Ness blitt brukt. 
Skiskyttertreningene har stort sett blitt gjennomføre tirsdager og torsdager gjennom hele høst- og vintersesongen. Også her har det vært tilpasninger ut fra føreforhold og en del treninger har blitt flyttet til Storlidalen og Blommen. De som har gjennomført skiskytterskolen har fått deltatt utover i sesongen, enten på egne treninger eller sammen med de eldre.
Håper på en mer snørik vinter i 2020/2021 og at aktiviteten i Vinne Skilag fortsatt vil være like stor som den har vært de siste årene 	

Telenorklubbrenn
Det ble arrangert 3 Telenorkaruseller/klubbkaruseller, 18/12, 6/2 og 4/3. Det har vært ganske bra deltakelse på de som går på tid, mens antall deltakere på runderenn har vært lavt. 
Premieutdelingen er pr. dags dato ikke gjennomført på grunn av situasjonen rundt Korona, men skal etter planen gjennomføres ved skihytta 14.juni. 

Deltagelse renn utenfor Vinne
[bookmark: _GoBack]Mange av utøverne har i år deltatt på renn utenfor Vinne, både på skiskyting og langrenn. Dette er mest på kretsnivå, men også flere av de eldre har deltatt på Midt-norsk mesterskap, både langrenn og skiskyting, og Hovedlandsrennet i skiskyting. Det er morsomt å se at også mange av de yngre deltar på renn utenfor Vinne og at antallet utøvere som deltar på skirenn utenfor Vinne, ser ut til å ha økt de siste årene  

Prestasjonsprisen: 
Det ble en spesiell sesong som ble avsluttet allerede i begynnelsen av mars, men det har vært mange gode prestasjoner av mange denne sesongen. Dette er spesielt imponerende med tanke på den dårlige vinteren som har vært i vinne sammenlignet med mange andre steder i kretsen. Det er likevel noen som har imponert litt ekstra denne vinteren, og vedkommende kan skimte med blant annet 14.plass fra Hovedlandsrennet skiskyting normalprogram, 1. plass LM Midt skiskyting normalprogram og 2. plass LM Midt skiskyting sprint, 1.plass KM skiskyting sprint, og ellers mange andre gode resultater. 
Årets prestasjonspris går til Torstein Gjedrem Lund. 

Innsatsprisen: 
I løpet av en sesong er det både oppturer og nedturer, og man må lære seg å takle begge deler. Dette gjelder både i konkurranse og trening, og man skal ta med seg de gode opplevelsene og bruke de mindre gode opplevelsene til å utvikle seg. Utøveren som får årets innsatspris har hatt noen mindre gode opplevelser denne sesongen, men har jobbet hardt for å utvikle seg videre. Utøveren lytter til rådene han får fra de rundt seg. Han klarer å se positive ting fra et løp eller trening selv om det kanskje ikke gikk så bra som han håpet på. Trenerne har sett en betydelig framgang gjennom hele sesongen, og det var synd korona-pandemien satte en stopper for sesongen så tidlig. 
Årets innsatspris går til Simon Green Karlsen. 

Mvh Mari Gudding, for sportslig komite. 





